Príloha č. 11
k zákonu č. …/2017 Z. z.

KRITÉRiÁ na PRÍPRAVU národnÉHO akčnÉHO radónovÉHO plánU

Národný akčný radónový plán a jeho ciele 
(1)	Znížiť počet úmrtí na rakovinu pľúc v dôsledku zvýšeného ožiarenia radónom a dcérskymi produktmi jeho premeny.
(2)	Zaviesť zrozumiteľný, priebežne aktualizovaný systém informovania obyvateľov, fyzických osôb - podnikateľov a právnických osôb, ktoré prevádzkujú alebo majú v úmysle prevádzkovať pracoviská s možným zvýšeným ožiarením z radónu a dcérskymi produktmi jeho premeny o
a)	zdravotných rizikách ožiarenia prírodným ionizujúcim žiarením,
b)	možnostiach stanovenia objemovej aktivity radónu vo vnútornom ovzduší pobytových priestorov,
c)	možnostiach vykonania nápravných opatrení na zníženie objemovej aktivity radónu vo vnútornom ovzduší stavieb a pracovísk; zvýšením výmeny vzduchu, reguláciou doby pobytu osôb v stavbách a na pracoviskách, vykonaním opatrení,
d)	opatreniach, ktoré sú potrebné dodržať pri rekonštrukcii stavieb a pracovísk na zníženie objemovej aktivity radónu a to najmä pri rekonštrukciách zameraných na úsporu energie,
e)	možnostiach a spôsoboch vykonania preventívnych opatrení na zníženie objemovej aktivity radónu pred výstavbou.
(3)	Zaviesť zrozumiteľný systém vzdelávania stavebných inžinierov, projektantov, architektov, osôb, ktoré vykonávajú stavebný dozor, zamestnancov stavebných úradov, sprostredkovateľov na realitnom trhu, učiteľov, lekárov a laickej verejnosti o radónovej problematike v pobytových priestoroch; na tento účel využiť aj spoluprácu mimovládnych organizácií a médií.   
(4)	Zabezpečiť identifikáciu území so zvýšeným výskytom radónu a dcérskymi produktmi jeho premeny, kde v pobytových priestoroch objemová aktivita radónu prekračuje referenčnú úroveň 300 Bq/m3. 
(5)	Zabezpečiť spoluprácu príslušných ministerstiev pri vyhľadávaní pracovísk s možným zvýšeným ožiarením z radónu a dcérskymi produktmi jeho premeny.
(6)	Podporovať spoluprácu príslušných ministerstiev pri vykonávaní vedeckých projektov a projektov v regiónoch zameraných na 
a)	vývoj metód na stanovenie exhalácie radónu zo stavebných materiálov, 
b)	vývoj nových metód na stanovenie prírodných rádionuklidov v stavebných materiáloch,
c)	identifikáciu vhodných metód a postupov vrátane kritérií kvality, stanovenia objemovej aktivity radónu vo vnútornom ovzduší,
d)	identifikáciu vhodných metód, postupov a materiálov na zamedzenie prenikaniu radónu z podložia,
e)	funkčné technológie na vykonanie nápravných opatrení a preventívnych opatrení.
(7)	Podporovať spoluprácu s Úradom pre normalizáciu, metrológiu a skúšobníctvo Slovenskej republiky pri zabezpečení kvality metód na stanovenie objemovej aktivity radónu vo vnútornom ovzduší a radónového indexu pozemku.
(8)	Vyhodnotiť ciele a navrhnúť opatrenia na zníženie objemovej aktivity radónu v pobytových priestoroch a posúdiť možnosti poskytovania dotácií pre občanov na ich vykonanie.
(9)	Aktualizovať národný akčný radónový plán v spolupráci s príslušnými ministerstvami najmenej raz za päť rokov.